Roy Scheider

Karriere

Scheider studerte drama både ved Rutgers University og Franklin and Marshall College. Etter det var han tre år i United States Air Force, før han på 1960-tallet optrådte med the New York Shakespeare Festival, hvor han blant annet vant en OBIE Award i 1968.
Scheider filmdebuterte i 1964 i skrekkfilmen The Curse of the Living Corpse, men ble ikke særlig aktiv på filmfronten før slutten av 1960-tallet. Ved siden av Haisommer har han hatt notable roller i kjente filmer som blant annet Brennpunkt New York (1971), Maratonmannen (1976), All That Jazz (1979), Blue Thunder (1984), 2010: The Year We Make Contact (1984) (som var en oppfølgeren til 2001: En romodyssé) – og den politiske thrilleren Den fjerde krigen (1990). Man bør også nevne at han i 1977 spilte en av hovedrollene i William Friedkins Sorcerer, en film som av mange regnes som en kultfilm, men som fikk blandet mottakelse da den kom. Etter 1990 ble hans filmroller gradvis mindre markante, men var ofte å se i biroller i flere politiske thrillere, slik som The Peacekeeper (1997), Executive Target (1997), Chain of Command (2000) og Red Serpent (2002). Hans to siste filmer, Dark Honeymoon og Iron Cross vil bli satt opp på kino i USA i løpet av 2008.
Roy Scheider TV-debuterte 1962 i en gjesterolle i serien The Edge of Night, og har etter det hatt gjesteroller i serier som Love of Life (1965–66), The Secret Storm (1967), N.Y.P.D. (1968), Cannon (1971), The Seventh Scroll (mini) (1999), samt fem episoder av Third Watch i 2002. I perioden 1993-95 spilte han hovedrollen som Captain Nathan Bridger i science-fiction-serien SeaQuest DSV (produsert av Steven Spielberg). Han hadde sin siste TV-opptreden i 2007 i en gjesterolle i serien Law & Order (Law & Order: Criminal Intent). Scheider medvirket også i flere TV-filmer, blant annet Lamp at Midnight (1966), Assignment: Munich (1972), Somebody Has to Shoot the Picture (1990), Money Play$ (1997) og Diamond Hunters (2001).
Scheider scenedebuterte 1961 i rollen som Mercutio i en New York Shakespeare Festival produksjon av Romeo and Julie. Etter et lengre opphold returnerte han til scenen i New York i 1980, hvor han ble lagt merke til Harold Pinters Betrayal – en opptreden som innbrakte ham en Drama League Award.

Priser og nominasjoner

Scheider har blitt nominert til Oscar to ganger, første gang i 1972 for sin innsats i Brennpunkt New York og andre gang i 1980 for sin innsats som den Bob Fosse-lignende hovedpersonen i All That Jazz. Han ble for sistnevnte film også nominert til en Golden Globe og en BAFTA Awards.
I 2003 ble Roy Scheider, sammen med en rekke andre, tildelt en pris ved Western Heritage Awards for sin innsats i TV-filmen King of Texas.

Annet

Scheider var opprinnelig tenkt som Michael i «Hjortejegeren», men trodde ikke på at karakteren ville reise verden rundt på leting etter vennen og sluttet. Han har tidligere sagt at dette var hans største feilgrep. Han ble i 1976 tilbudt hovedrollen i skrekkfilmen Omen, men måtte avslå tilbudet da han var bundet av andre filmkontrakter.
Scheider var før sin skuespillerkarriere en aktiv sportsutøver og drev både med baseball og boksing.

Personlige forhold

Roy var sønn av Anna S. (født Crosson) og Roy Bernhard Scheider, som var en bilmekaniker. Hans mor hadde irsk-katolsk bakgrunn og hans far hadde tysk-protestantisk bakgrunn.
Roy Scheider har en datter med eks-kona Cynthia Scheider, samt en datter og en sønn med sin andre kone Brenda King. Hans eneste sønn, Christian Scheider, er også skuespiller.
I 2005 gjennomgikk Roy Scheider en vellykket beinmargstransplantasjon.
Ifølge hans kone døde Roy Scheider av en stafylokokkinfeksjon.